b'\n_START_ARTICLE_\nPerheyht\xc3\xa4l\xc3\xa4isyys\n_START_PARAGRAPH_\nPerheyht\xc3\xa4l\xc3\xa4isyys (saks. Familien\xc3\xa4hnlichkeit) on Ludwig Wittgensteinin kielifilosofian k\xc3\xa4site. Wittgensteinin mukaan on olemassa paljon yleisnimi\xc3\xa4, joita ei voida soveltaa olioihin mink\xc3\xa4\xc3\xa4n yksinkertaisen s\xc3\xa4\xc3\xa4nn\xc3\xb6n mukaisesti. Olioilla, joista t\xc3\xa4llaista yleisnime\xc3\xa4 k\xc3\xa4ytet\xc3\xa4\xc3\xa4n, ei ole siis olemassa mit\xc3\xa4\xc3\xa4n yht\xc3\xa4 kaikille yhteist\xc3\xa4 piirrett\xc3\xa4. Sen sijaan niiden v\xc3\xa4lill\xc3\xa4 vallitsee perheyht\xc3\xa4l\xc3\xa4isyys, joka on monimutkainen olioiden yhteisten piirteiden verkosto._NEWLINE_Wittgenstein esitti perheyht\xc3\xa4l\xc3\xa4isyyden k\xc3\xa4sitteen ensimm\xc3\xa4isen\xc3\xa4 teoksessaan Filosofisia tutkimuksia.\n_START_SECTION_\nEsimerkkej\xc3\xa4\n_START_PARAGRAPH_\nWittgenstein selosti esimerkkej\xc3\xa4, joissa h\xc3\xa4nen mukaansa ei voida esitt\xc3\xa4\xc3\xa4 yht\xc3\xa4 ainoaa t\xc3\xa4ydellist\xc3\xa4 m\xc3\xa4\xc3\xa4ritelm\xc3\xa4\xc3\xa4.\n_START_SECTION_\nPelit\n_START_PARAGRAPH_\nKuinka m\xc3\xa4\xc3\xa4ritelt\xc3\xa4isiin \xe2\x80\x9dpeli\xe2\x80\x9d? Wittgenstein katsoi, ettei ole olemassa mit\xc3\xa4\xc3\xa4n sellaista, mik\xc3\xa4 olisi yhteist\xc3\xa4 kaikille peleille. Sen sijaan pelien v\xc3\xa4lill\xc3\xa4 on tiettyj\xc3\xa4 yht\xc3\xa4l\xc3\xa4isyyksi\xc3\xa4 ja suhteita. Wittgenstein kehotti lukijaansa ajattelun sijasta katsomaan sit\xc3\xa4 suurta joukkoa asioita, joita kutsumme peleiksi. Joihinkin liittyy voittamista ja h\xc3\xa4vi\xc3\xa4mist\xc3\xa4 mutta ei kaikkiin; jotkin ovat viihdytt\xc3\xa4vi\xc3\xa4 mutta eiv\xc3\xa4t kaikki; jotkin vaativat taitoa tai onnea mutta eiv\xc3\xa4t kaikki.\n_START_SECTION_\nPerhe\n_START_PARAGRAPH_\nKolmas Wittgensteinin k\xc3\xa4ytt\xc3\xa4m\xc3\xa4 esimerkki, se josta k\xc3\xa4site on saanut nimens\xc3\xa4, koski \xe2\x80\x9dperhett\xc3\xa4\xe2\x80\x9d. H\xc3\xa4nen mukaansa saman perheen j\xc3\xa4senten v\xc3\xa4liset yht\xc3\xa4l\xc3\xa4isyydet, \xe2\x80\x9dperheyht\xc3\xa4l\xc3\xa4isyydet\xe2\x80\x9d \xe2\x80\x94 kuten ruumiinrakenne, kasvonpiirteet, silmien v\xc3\xa4ri, k\xc3\xa4ynti, luonteenlaatu ja niin edelleen \xe2\x80\x94 limittyv\xc3\xa4t ja menev\xc3\xa4t ristiin samalla tavalla kuin aiemmissakin esimerkeiss\xc3\xa4.'